section_heading: Život i karijera
paragraph_text: Prije no što se počeo baviti novinarstvom pa naposljetku i analizom medija, studirao je medicinu na Sveučilištu Clark u Worcesteru. Vrlo brzo kao student počeo je honorarno pisati za lokalne dnevne novine u Providenceu te je radio kao novinar u Springfieldu (Massachusetts). Posao novinskog izvjestitelja tijekom Drugog svjetskog rata odveo ga je u Washington gdje je nedugo zatim zaposlen u Washington Postu. Tijekom novinarskog izvještavanja uglavnom je u fokus svoga rada stavljao čovjeka, divio se hrabrosti potlačenih ljudi, koji su se borili za opstanak i jednakost te se zajedno s njima borio protiv frustriranosti siromaštva. Posao i iskustvo novinskog izvjestitelja nagnao ga je da osmisli drugu paradigmu novinarskog izvješćivanja prema kojoj je točnost objavljenih vijesti obrnuto proporcionalna broju novinara na sceni. Pišući za Saturday Evening Post, bavio se istraživačkim pristupom u razotkrivanju uzroka brojnog siromaštva diljem Amerike, a upravo su mu rezultati tih istraživanja bili temelj za prvu objavljenu knjigu In the Midst of Plenty: The Poor in America, 1964. godine. 1972. godine, započinje raditi kao dopisnik Columbia Journalism Reviewa. Vrlo brzo, svoju je novinarsku karijeru zamijenio znanstvenom te je od 1976. pa sve do odlaska u mirovinu, 1990. godine, predavač etike u masovnom komuniciranju pri Berkeley Graduate School of Journalism na Sveučilištu Kalifornija.